ORDE do 15 de xuño de 2009 sobre delegación de competencias en órganos centrais e periféricos do Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 19/06/2009

Para acadar unha maior eficacia e eficiencia no trámite e resolución dos asuntos atribuídos á conselleira de Sanidade, como presidenta do Servizo Galego de Saúde, vén sendo utilizada regularmente a fórmula da delegación de competencias. Mediante esta fórmula xurídica procúrase unha axilización importante na tramitación administrativa, o que beneficia tanto a cidadanía como a propia Administración.
Publicado o Decreto 311/2009, do 28 de maio, polo que se establece a estrutura orgánica dos servizos centrais do Servizo Galego de Saúde procede ademais adaptar as normas de delegación de competencias á nova estrutura aprobada.
Esta delegación faise de conformidade cos principios recollidos no artigo 13 da Lei 30/1992, do 26 de novembro, de réxime xurídico das administracións públicas e de procedemento administrativo común e nos artigos 43 e 44 da Lei 1/1983, do 22 de febreiro, reguladora da Xunta e da súa Presidencia.
Na súa virtude, facendo uso das facultades que me confiren o artigo 38 da Lei 1/1983, do 22 de febreiro, o artigo 3 do Decreto 311/2009, do 28 de maio, polo que se establece a estrutura orgánica do Servizo Galego de Saúde, e tendo en conta o disposto no artigo 9 b) e 72.4º do Decreto lexislativo 1/1989, que aproba o texto refundido da Lei de réxime financeiro e orzamentario de Galicia,
DISPOÑO:
Artigo 1º
Deléganse na Xerencia do Servizo Galego de Saúde as seguintes facultades:
a) A execución dos acordos do Consello de Dirección e do Comité Executivo do Servizo Galego de Saúde.
b) O despacho e resolución dos expedientes que lle estean atribuídos á presidenta por disposición legal ou regulamentaria, sempre que non estean expresamente delegados noutra autoridade ou órgano administrativo.
c) A resolución na vía administrativa dos recursos interpostos contra as resolucións das autoridades do organismo, agás as ditadas nos expedientes sancionadores non disciplinarios, sobre materias ou asuntos cuxa resolución non estea atribuída competencialmente ou por delegación a outros órganos do Servizo Galego de Saúde.
d) A resolución dos recursos correspondentes a expedientes disciplinarios.
e) A concesión de permisos ou licenzas que non teñan repercusión no capítulo I dos orzamentos, respecto do persoal dos servizos centrais, por proposta da correspondente dirección.
f) A autorización das comisións de servizo, con dereito a indemnización, do persoal da xerencia e daquelas que se deban levar a cabo fóra da comunidade autónoma, así como a concesión de permisos ou licenzas que non teñan repercusión no capítulo I dos orzamentos de gastos respecto aos directores provinciais, aos directores das áreas sanitarias e aos directores xerentes e demais directores e subdirectores de institucións sanitarias, tanto no ámbito da atención primaria coma da especializada.
g) A autorización de asistencia a cursos, xornadas e, en xeral, actos de capacitación ou perfeccionamento, relativas ao persoal directivo das direccións e da estrutura periférica e por proposta destas.
h) A autorización das vacacións anuais de todo o persoal de servizos centrais e direccións provinciais do Servizo Galego de Saúde, por proposta da correspondente dirección.
i) As convocatorias e resolucións nos procesos xerais de selección do persoal e provisión das prazas básicas das áreas de saúde, institucións e servizos sanitarios de ámbito superior á área.
j) Actuar como órgano de contratación nos contratos para prestar servizos sanitarios e para os concertos de asistencia sanitaria e sociosanitarios.
k) As autorizacións de uso temporal de centros e servizos non concertados.
l) A resolución dos expedientes e asuntos de índole patrimonial, así como o exercicio daquelas outras competencias en materia patrimonial atribuídas á presidencia do organismo, sen prexuízo do disposto no artigo 5.2º c).
Artigo 2º
Deléganse na Dirección de Asistencia Sanitaria as seguintes facultades:
1. A resolución dos expedientes de reintegro de gastos aos beneficiarios de asistencia sanitaria da Seguridade Social, en contía superior a 30.000 euros.
2. A autorización das comisións de servizo con dereito a indemnización do persoal do seu centro directivo.
Artigo 3º
Deléganse na Dirección de Recursos Económicos:
1. En materia de contratación:
a) A representación do Servizo Galego de Saúde nos actos de adquisición e disposición dos bens e dereitos do organismo.
b) Actuar como órgano de contratación do organismo, sen prexuízo das funcións que lle corresponden á Xerencia do Servizo Galego de Saúde e das de execución que lle corresponda a cada un dos respectivos centros de xestión. Actuar como órgano de contratación na tramitación de expedientes de gastos que afecten a unha pluralidade de centros.
c) A formalización dos contratos programa que se subscriban con entidades públicas con personalidade xurídica propia.
2. En materia orzamentaria:
a) A proposta e disposición de todos os gastos do organismo, así como a proposta de pagamentos.
b) A proposta e, se é o caso, aprobación das modificacións orzamentarias que correspondan ao Servizo Galego de Saúde, así como a proposta de recoñecemento de ingresos do organismo.
c) A xestión e resolución das actuacións e procedementos derivados de normas regulamentarias, contratos, acordos ou convenios, exclusivamente en materia de financiamento, que non sexan competencia da xerencia.
3. En materia de persoal:
A autorización das comisións de servizo con dereito a indemnización do persoal do seu centro directivo.
Artigo 4º
Deléganse na Dirección de Recursos Humanos as seguintes facultades:
a) A resolución dos recursos e reclamacións previas á vía xudicial laboral interpostos contra actos das autoridades e órganos do Servizo Galego de Saúde, con exclusión dos expedientes disciplinarios.
b) A resolución dos asuntos relacionados co réxime retributivo de conformidade co previsto na normativa vixente, en relación co persoal estatutario, o persoal funcionario e o laboral dependente do organismo, non incluídos nas relacións de postos de traballo.
c) As resolucións sobre recoñecemento do grao de desenvolvemento profesional ou do grao persoal do persoal do Servizo Galego de Saúde.
d) A determinación dos criterios de actuación na adopción de medidas que favorezan a protección das vítimas da violencia de xénero.
e) A concesión das prestacións estatutarias referidas á acción social.
f) Todos aqueles actos da administración e xestión ordinaria do persoal do organismo que non fosen delegados expresamente noutros órganos.
g) A convocatoria e resolución dos procesos selectivos para a cobertura de postos de traballo de persoal laboral.
h) A aprobación das bases xerais para as convocatorias de acceso a prazas de área de saúde, institucións e servizos sanitarios.
i) A convocatoria de probas selectivas para o ingreso nos corpos ou escalas de carácter sanitario, o nomeamento de funcionarios pertencentes aos ditos corpos e escalas, e a expedición dos correspondentes títulos, así como ditar as resolucións sobre xubilacións.
j) As autorizacións das comisións de servizo con dereito a indemnización do persoal do seu centro directivo.
k) A concesión de permisos ou licenzas que teñan repercusión no capítulo I dos orzamentos de gastos do persoal de servizos centrais ou direccións provinciais.
l) A resolución dos expedientes de modificación do cadro de persoal do Servizo Galego de Saúde que correspondan a este organismo, de conformidade co establecido na normativa vixente.
m) A declaración da situación administrativa de servizos especiais do persoal estatutario así como a concesión de comisións de servizo entre institucións dependentes do Servizo Galego de Saúde e doutros servizos de saúde, a adscrición daquel persoal aos servizos centrais, e a autorización para que poida pasar a prestar servizos noutras entidades ou organismos das administracións públicas.
Artigo 5º
Deléganse nos directores de área ou nos seus equivalentes, en relación cos seus respectivos centros de gasto, as seguintes facultades:
a) A autorización de comisións de servizo con dereito a indemnización, e a autorización para a asistencia a cursos, xornadas e, en xeral, actos de capacitación ou perfeccionamento do persoal non directivo dependente do centro.
b) A concesión de permisos e licenzas que non teñan repercusión na súa nómina do persoal funcionario e laboral dependente do centro que ocupe postos de traballo incluídos nas relacións de postos de traballo.
c) A concesión de permisos e licenzas que non excedan dun mes de duración, e as súas prórrogas en relación co persoal estatutario e co persoal funcionario e laboral dependente do centro non incluído nas relacións de postos de traballo.
d) A autorización dos permisos sen soldo regulamentarios, e as súas prórrogas cando o solicite o persoal estatutario.
e) A resolución de comisións de servizo para o desempeño de postos vacantes da propia institución, en relación co persoal da institución sanitaria, logo da autorización da Dirección de Recursos Humanos.
f) Resolución das solicitudes de redución de xornada de conformidade coa normativa vixente.
g) O nomeamento ou a contratación de persoal temporal das institucións e servizos deles dependentes agás a cobertura de prazas do cadro de persoal, que requirirá autorización da Dirección de Recursos Humanos.
h) A selección e nomeamento de persoal temporal na categoría de facultativo especialista agás para a cobertura de prazas do cadro de persoal e nomeamentos de fóra de cadro, de duración superior a tres meses, que requirirá autorización da Dirección de Recursos Humanos.
i) A expedición das dilixencias de posesión, incorporación ou cesamento que, de ser o caso, se produzan.
j) A convocatoria e a resolución dos procesos de provisión de prazas de xefatura, coordinación ou especial responsabilidade das institucións sanitarias, e o nomeamento do aspirante seleccionado e, de ser o caso, o seu cesamento.
k) A resolución das solicitudes de prórroga de xubilación.
l) O control do horario, da asistencia e presenza física do persoal do seu centro.
m) A autorización de gastos, actos de disposición de créditos e propostas de pagamento, con cargo aos orzamentos dos seus respectivos centros, agás nos expedientes que afecten a unha pluralidade de centros de gasto, nos cales será competencia da Dirección de Recursos Económicos a retención do crédito, autorización do gasto e os actos de disposición do crédito correspondente. Nos expedientes de contratación de concertos de asistencia sanitaria, de autorización temporal de uso de centros e servizos sanitarios e de tramitación de contratos programa con entidades públicas con personalidade xurídica propia, a retención do crédito será competencia da Dirección de Recursos Económicos.
n) Actuar como órgano de contratación naqueles contratos de obras nos cales non se requira informe da oficina de supervisión de proxectos, contratos de subministración, de servizos, e contratos administrativos especiais que afecten os seus respectivos centros de gasto. Requirirán autorización previa da Dirección de Recursos Económicos os contratos cuxa contía exceda os 500.000 euros e os contratos de subministración mediante a modalidade de arrendamento financeiro. No arrendamento con opción de compra computarase o importe desta para efectos da contía indicada.
ñ) A celebración de contratos patrimoniais de concesión da ocupación de dominio público nos cales se perciba un canon, e que afecten os edificios públicos da súa competencia, logo de informe da Xerencia do organismo.
Artigo 6º
Facúltanse aos secretarios e/ou secretarias provinciais, xefes e xefas dos servizos de xestión económica, e directores e/ou directoras de xestión ou os seus equivalentes nos respectivos centros de gasto, para formular as correspondentes propostas nos expedientes tramitados con cargo aos orzamentos dos seus respectivos centros de gasto, integrados no orzamento do organismo autónomo.
Artigo 7º
Facúltanse os directores de xestión, ou os seus equivalentes nos respectivos centros de gasto da rede do Servizo Galego de Saúde, para levar a cabo as actuacións necesarias en materia de ingresos que deriven de servizos prestados no ámbito do seu centro, incluídas as que teñan a consideración de prezo público, sen prexuízo das competencias que lle correspondan á Consellería de Facenda.
Artigo 8º
As resolucións e actos administrativos emanados no uso destas delegacións respectarán os requisitos formais e limitacións establecidos no artigo 13 da Lei 30/1992, de réxime xurídico das administracións públicas e do procedemento administrativo común, e nos artigos 43 e 44 da Lei 1/1983, reguladora da Xunta e da súa Presidencia.
Artigo 9º
1. Ademais das competencias atribuídas ás direccións provinciais do Servizo Galego de Saúde na disposición transitoria quinta do Decreto 311/2009, do 28 de maio, polo que se establece a estrutura orgánica dos servizos centrais do Servizo Galego de Saúde, deléganselle as seguintes competencias:
a) A formalización de contratos que afecten a centros vinculados ás direccións provinciais, imputables a créditos dos respectivos centros nas mesmas condicións respecto ao tipo de contrato e contía previstos no artigo 5 m), n) e ñ).
b) A tramitación e resolución dos expedientes de reintegro de gastos aos beneficiarios da asistencia sanitaria da Seguridade Social, ata 30.000 euros.
c) As contratacións relativas á prestación de asistencia por importe inferior a 12.024,24 euros, motivada por supostos de urxencia.
2. A competencia atribuída ás direccións provinciais do Servizo Galego da Saúde na alínea f) da disposición transitoria quinta do Decreto 311/2009, do 28 de maio, polo que se establece a estrutura orgánica dos servizos centrais do Servizo Galego de Saúde, comportará o exercicio das seguintes funcións:
a) A declaración das situacións administrativas do persoal estatutario, agás a situación de servizos especiais.
b) Acordar o reingreso provisional, logo da autorización da Dirección de Recursos Humanos.
c) A convocatoria e resolución dos procesos selectivos que se desenvolvan de forma descentralizada, de conformidade coa normativa vixente, logo da autorización da Dirección de Recursos Humanos, e de conformidade co que se estableza na convocatoria xeral.
d) A selección temporal para a cobertura, segundo os procedementos establecidos, das dotacións existentes nos cadros de persoal das institucións e servizos sanitarios do seu ámbito territorial.
e) A concesión de comisións de servizo entre institucións sanitarias do seu ámbito territorial, logo da autorización da Dirección de Recursos Humanos.
f) O recoñecemento da antigüidade, para os efectos retributivos, do persoal estatutario.
g) As declaracións correspondentes á xubilación forzosa e voluntaria do persoal estatutario, así como a recuperación da condición de persoal estatutario cando proceda.
h) A tramitación e xestión de nóminas do persoal das súas unidades administrativas.
i) O control do horario e da asistencia e presenza física do persoal das súas unidades administrativas. As decisións ou acordos que se adopten no exercicio das anteriores funcións seranlles notificadas á Dirección de Recursos Humanos e ás respectivas institucións sanitarias.
Disposición adicional
Sen prexuízo das competencias delegadas na Dirección de Recursos Económicos, autorízanse os órganos correspondentes da Secretaría Xeral da Consellería de Sanidade e da Dirección Xeral de Saúde Pública e Planificación, para xestionar, se é o caso, os expedientes con cargo aos orzamentos do Servizo Galego de Saúde relacionados coas áreas sobre as cales se lles recoñeza competencia no correspondente decreto de estrutura orgánica e, especialmente, no que se refire a tecnoloxías de información, fondo documental e tarxeta sanitaria.
Disposicións transitorias
Primeira.-Mentres non se estableza a estrutura das áreas sanitarias, entenderanse por órganos equivalentes aos directores de área, os directores xerentes de atención primaria e especializada así como os directores provinciais, nos seus respectivos centros de gasto.
Segunda.-As competencias da dirección de área serán equivalentes ás de xerencias de atención primaria e especializada. As competencias das direccións provinciais manteranse ata que se complete a estrutura das áreas sanitarias.
Disposición derrogatoria
Queda derrogada a Orde do 8 de maio de 2008, sobre delegación de competencias en órganos centrais e periféricos do Servizo Galego de Saúde, e cantas disposicións de igual ou inferior categoría se opoñan ao establecido nesta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de xuño de 2009.
María del Pilar Farjas Abadía
Conselleira de Sanidade